Studiebeurse: Wat is dit en hoe werk dit? | Maroela Media
Om 'n kwalifikasie aan 'n universiteit te kry kan jou lewe vir eens en vir altyd verander. 'n Goeie graad aan 'n goeie universiteit sal jou sonder twyfel in die vinnige baan na 'n goeie werk en 'n voorspoedige loopbaan plaas. Om te studeer is egter nie so eenvoudig nie, daar is baie kostes aan verbonde, en lenings is nie vir almal 'n opsie nie. Indien finansiering die uitdaging is wat tussen jou en jou droomloopbaan staan, is die antwoord dalk om aansoek te doen vir 'n beurs. Hier is 'n paar dinge om te onthou wanneer jy aansoek doen:
Wat is 'n studiebeurs?
'n Studiebeurs is 'n bedrag geld wat deur 'n eksterne persoon of maatskappy aan 'n student toegeken word vir die eksklusiewe doel van studies, en kostes verbonde aan studies, soos verblyf, boeke en kos. Soms het so 'n beurs geen voorwaardes nie, maar in meeste gevalle moet die ontvanger 'n sekere akademiese standaard handhaaf om die beurs in die daaropvolgende jaar weer te ontvang, of 'n sekere aantal jare vir die maatskappy gaan werk wat die beurs betaal het. 'n Beurs verskil van 'n lening of selfs 'n rentevrye-lening in die sin dat die geld nie later terugbetaal hoef te word nie.
Wie kwalifiseer vir studiebeurse?
'n Wye verskeidenheid studente kwalifiseer vir studiebeurse. Beurse is dikwels vakkundig van aard, soos Sasol wat beurse vir ingenieurswesestudente beskikbaar stel, of Absa wat beurse vir aktuariële studente beskikbaar stel. Soms word beurse toegeken op grond van akademiese prestasie, soos provinsiale of munisipale beurse, wat vir skoliere uit 'n sekere distrik beurse gee op grond van hulle matriekpunte. Ander beurse is spesifiek op nagraadse studie gefokus, soos die Suid-Afrikaanse Akademie vir Wetenskap en Kuns se Ph.D- beurse. Feitlik alle studente kan vir 'n paar beurse aansoek doen, maar meeste studente doen net nie die moeite om vir hierdie beurse te gaan soek nie!
Waar begin 'n mens?
'n Goeie wegspringplek is altyd die internet. Webblaaie soos Bursaries South Africa of Bursaries SA en selfs Career Wise kan vir enige voornemende beurshouer van groot hulp wees. Daar is honderde webwerwe met inligting oor beurse op die internet – al wat die student moet doen is om te soek!
Dit sal ook slim wees om binne in die spesifieke studieveld te soek waarna jy kyk. As jy oorweeg om ingenieurswese te studeer, praat dalk met studente wat reeds studeer. Hulle weet dalk van klasmaats wat beurse het waarvoor jy aansoek kan doen. Speel ook rond op groot firmas se webblaaie – wie soek sal vind!
Wat is nodig om aansoek te doen?
Vir skoliere sal 'n gesertifiseerde graad 11-rapport meestal voldoende wees, dalk met 'n getuigskrif van jou skoolhoof of graadhoof. Vra hulle gerus om so dokument vir jou op te stel. Hulle sal graag help om jou drome te verwesenlik! Vir studente is jou mees onlangse puntestaat en 'n paar getuigskrifte van professore of jou koshuisvader, of selfs jou predikant dikwels genoeg. Jy mag dalk 'n elektroniese weergawe van jou ID-dokument, en jou mees onlangse bewys van registrasie benodig, so hou dit sommer naby!
Om bo uit te kom verg harde werk, en dikwels 'n bietjie ondersteuning. 'n Studiebeurs kan vir jou daardie bietjie ondersteuning gee wat jy nodig het om jou drome te verwesenlik. Doen aansoek vir soveel moontlik beurse, jy weet nooit watter maatskappye die potensiaal in jou sien wat jy weet jy binne in jou het nie!
Afrikaanse studente kan ook by verskillende organisasies aansoekdoen vir beurse en rentevrye studielenings: